google/wiki40b huggingface dataset:
Hanne Leland

Oppvekst

Hanne Leland vokste opp som yngst av fem søsken. Som 9-åring begynte hun å spille piano og hun skrev sin første låt da hun var ti år. Da hun var 14 år begynte hun å spille gitar og å konkurrere i diverse talentkonkurranser rundt hjemområdet. Som 16-åring vant hun en talentkonkurranse, og pengene hun vant der var nok til at hun kunne gå i et musikkstudio for å spille inn sin første demo. Demoen bestod av tre egenkomponerte låter.

2011–2013 – Tidlige utgivelser

Hanne Leland ble oppdaget av det amerikanske plateselskapet Ring Road Records i 2011. Hun forlot Norge i april 2012, og dro til USA for å starte innspillingen av sitt debutalbum i Nashville.
Bruce Bouton, som har samarbeidet med blant andre Reba McEntire, Shania Twain og Garth Brooks, var produsent på albumet. Hun spilte inn albumet Honest på Music Row i Nashville, sammen med medlemmer fra Taylor Swift og Dolly Parton sine band. Albumet ble ferdig i august 2013, og hun dro tilbake til Norge hvor hun signerte en platekontrakt med det norske selskapet Siwu Music og Believe Digital i Tyskland.

2013–2014 – Honest

Hanne Leland ga ut singelen «Beautiful You» fra albumet Honest i november 2013. Hun gav ut singelen «Home Is Where the Heart Is» i februar 2014, og debutalbumet Honest ble sluppet 25. april 2014.

2015 – Fra country til pop

Leland ga ut pop-singelene «Divided Soul», «One Last Chance», «Into U» og «Into U (Cosmic Dawn Remix)». Hun ga også ut singelen «Fearless (We Want Who We Want)» sammen med håndballspiller Anja Hammerseng-Edin til støtte for homofilisaken.

2016 – «Keep on Movin'», «Queen», og turné med All Saints

I februar 2016 slapp Hanne Leland elektropop-singelen «Keep on Movin'», og fulgte opp med singelen «Queen» i september.
Fra 6. til 18. oktober 2016 var hun med som oppvarmingsartist for det britiske jentebandet All Saints på deres «Red Flag»-turné i England og Skottland.

2017: «Hungover You» og «You Don't Own Me»

Leland ga ut synthpop-balladen «Hungover You» 2. februar 2017, og en remix av den norske produsenten CLMD fulgte i april 2017. 9. juni 2017 slapp hun singelen «You Don't Own Me». Denne låten ble hyllet av det amerikanske stormagasinet Galore, som kalte låta et «independence anthem».
Remixen av «You Don't Own Me» ble gjort av Cosmic Dawn. Denne ble utgitt 11. august 2017.

2018: «Carry On»

Leland ga ut singelen «Carry On» produsert av canadiske Brian West, og skrevet av Hanne Leland og Chin inejti. Låta vakte oppmerksomhet hos flere store internasjonale magasiner og nettsteder, blant andre Buzzfeed  og Clash Magazine.
Barnas datamaskin

Barnas datamaskin, også kjent som $100 Laptop, skal være en rimelig bærbar datamaskin ment for å distribueres til barn over hele verden, spesielt til dem i fattige land, for å skaffe dem tilgang til kunnskap og moderne former for undervisning. Datamaskinen blir utviklet av organisasjonen One Laptop per Child (OLPC). OLPC er fra USA og er en ideell organisasjon stiftet av medlemmer av MIT Media Lab. MIT Media Lab designer, produserer og distribuerer datamaskinene.
Den enkle og lite energikrevende datamaskinen vil ikke inneholde en harddisk og vil bruke Linux som operativsystem. Den har trådløst nett, og kan også fungere som aksesspunkt. Dette lar maskiner som er innen hverandres rekkevidde danne kjeder og nettverk for lett overføring av informasjon mellom dem.
Datamaskinene vil bli solgt til landets regjering og videre utlevert til barn via skolen med et utgangspunkt på en datamaskin per barn. Prisen i dag er på omtrent $135-140 amerikanske dollar, og målet er å nå $100 merket innen 2008. Ett tusen fungerende prototyper ble presentert i 2006 og det endelige produktet ventes å være i full produksjon i midten av 2007.

Prissetting

Prosjektet siktet etter en pris på 100 amerikanske dollar. I mai 2006 kunngjorde Negroponte under Red Hats årlige samling følgende: «Det er en flytende pris. Vi er en idell organisasjon. Vi har et mål på $100 innen 2008, men mest sannsynlig vil det være $135, kanskje $140. Det er en startpris, det vi må gjøre er å selge datamaskinen billigere og billigere for hver utgivelse – vi lover at prisen vil synke.»

Teknologi

Datamaskinen vil være Linux-basert og ha fargeskjerm. Den vil bruke en flat LCD-skjem, men senere generasjoner vil kanskje benyttes seg av elektronisk papir som for eksempel e-ink. Datamaskinen vil være enkel, bruke minimalt med strøm, være Wi-Fi- og VoIP- avbruddssikker, og ha et touch-pad.
Hernes (Bodø)

Hernes er et område lengst sør, ytterst på Bodøhalvøya. Området blir avgrenset av Bodø by i nord og i øst. I vest og i sør grenser området mot henholdsvis havet og Saltenfjorden. Området dekker Bodø lufthavn og Bodø hovedflystasjon. Før lufthavnens tid var område regulert til jordbruk. I Stortingsmelding nummer 37 for 1950 ble det offentliggjort at Samferdselsdepartementet ønsket å bygge en ny lufthavn i Bodin kommune, straks sør for Bodø. Da måtte én skole, 16 boliger og 14 uthus flyttes. Dette ble slutten for Hernesbygda, som hadde et samlet areal på rundt 315 dekar dyrka mark.
Chao'an

Chao'an (kinesisk: 潮安县; pinyin: Cháo'ān Xiàn) er et fylke i byprefekturet Chaozhou i provinsen Guangdong i Folkerepublikken Kina. I 1999 var folketallet på 1 155 217 innbyggere.
Språket teochew, et minnanspråk, har hjemstavn i denne delen av Kina.
John Cox

Biografi

John Cox startet sin fotballkarriere i Spondon før han gikk til Long Eaton Rangers. I 1891 skrev han under for Derby County, og året etter debuterte han på det engelske landslaget da England slo Irland 2-0 i Belfast. Cox spilte for Derby County fram til 1899. Han emigrerte senere til Canada der livnærte seg som maler og dekoratør.
IRAS F10565+2448

IRAS F10565+2448 eller EQ 1056+248 er et par vekselvirkende galakser som ligger mer enn 400 millioner lysår unna jorden i stjernebildet Løven. Noen forskere mener at det også er en tredje galakse med i vekselvirkningen; men ingenting er kjent om denne galaksen. Den minste av to kjente galaksene i systemet har en tydelig tidevannshale.
Wolf Hollow kraftverk

Wolf Hollow kraftverk er et varmekraftverk i Hood County i Texas i det sørlige USA. Anlegget har en installert produksjonskapasitet på 730 MW, fordelt på 2+1 gassturbiner med kogenerasjon. Operatør er energiselskapet NAES Corp. Utstyret er vesentlig levert av MHI og Deltak.
Kraftverket ble utbygd omkring årene 2000–2003. Brenselkilden er naturgass og råolje.
Just What I Needed: The Cars Anthology

Sporliste

Alle sangene er skrevet av Ric Ocasek, unntatt hvor annet er notert
Padraic Moran

Karriere

Ved VM i boccia i 2006 kom han på 10.-plass, og ved World Cup 2007 kom han på 31.-plass. Han deltok ved sine første paralympiske leker i 2008 i Beijing, der han kom på femteplass individuelt. Han deltok også ved lagkonkurransen ved Paralympics i 2008, i klassen BC1-2, men Irland ble slått ut av Kina i kvartfinalen. Her spilte han sammen Gabriel Shelly, Tom Leahy og Roberta Connolly. Han deltok også ved EM i boccia 2009, der han kom på femteplass individuelt, etter å ha blitt slått ut i kvartfinalen av Antonio Marques. I lagkonkurransen i klassen BC1-2 kom Irland på 4.-plass.
I 2010 ble han verdensmester individuelt, ved VM i boccia 2010 som ble arrangert i Lisboa. Her slo han portugisiske João Paulo Fernandes 3-2 i finalen. I lagkonkurransen (BC1-2) nådde Irland semifinalen, men tapte 5-6 for Thailand, og tapte deretter 5-10 for Spania i bronsekampen. De endte dermed på 4.-plass. Her spilte Moran sammen Tom Leahy, Roberta Connolly og Jason Kearney. 
Ved World Cup i boccia 2011 kom han på 46.-plass.
Ved Paralympiske sommerleker 2012 i London deltok han i lagkonkurransen, der Irland ble slått ut i innledende runde, der de tapte 2-11 for Brasil. De andre deltakerne på det irske laget var Tom Leahy, Roberta Connolly og Gabriel Shelly.
Mitsubishi Motors Corporation

Mitsubishi Motors Corporation er en japansk bilprodusent, datterselskap til det store Mitsubishi-selskapet.

Historie

Historien til selskapet går tilbake til 1870 og stiftelsen av transportselskapet Tsukumo Shokai.  Mitsubishi Heavy Industries, som kan spores tilbake til dette selskapet, lanserte sin Model A i 1917.  Mitsubishi Motors ble et uavhengig selskap i 1970 når bilavdelingen ble skilt fra resten av selskapet. Selskapet ble reorganisert i 2003 og spesialiserer seg nå på personbiler. I 2011 kom Mitsubishi's første elbil, Mitsubishi i-MiEV, laget i samarbeid med PSA Peugeot Citroën. Den ladbare hybridbilen Mitsubishi Outlander PHEV kom i 2012, og det ble solgt 100.000 eksemplarer i Europa i perioden oktober 2013 til desember 2017. Norge er nr 3 akkumulert i Europa med 13.429 enheter til sammen. Outlander PHEV ble Norges mest solgte ladbare hybridbil i 2016 og 2017, med henholdsvis 5.136 og 4.067 nybilregistreringer .
Fredheim guttehjem

Fredheim guttehjem var et privat drevet guttehjem opprettet i [1904] av diakon Nils Endresen Bærøen. Han hadde kjøpt et gårdsbruk på øyen Lindøen i Finnås i Bømlo kommune til formålet, og det opprinnelige navnet på virksomheten var Finaas Barnehjem. Hjemmet skulle ta imot foreldreløse barn, samt barn født utenfor ekteskapet. Etter hvert tok de kun imot gutter, og skiftet navn til Guttehjemmet Fredheim. Guttehjemmet ble administrert av et styre i Bergen, og hadde egen skole. Det bodde opp til 25 gutter der, men på grunn av vanskelig tilgang på lærerpersonale ble det besluttet å flytte hjemmet til gården Nordsundet ved Lillebergen i Alversund i Meland kommune, Hordaland. Her kunne de ta imot 30 gutter i alderen 8-16 år, først og fremst barn fra Bergen og Alversund. Guttehjemmet Fredheim ble nedlagt i 1953. På Lindøen kan man fortsatt se ruinene av skolehuset.
Ved Interkommunalt arkiv Hordaland finnes en skoleprotokoll fra Fredheim guttehjem som dekker årene 1924-1952. Man kan også finne informasjon om guttehjemmet i arkiver etter barnevernsnemnder og sosialkontor.
Trankokeri

Trankokeri er en anlegg der fisk eller hvalkjøtt kokes for å utvinne tran. Iblant kan anlegget være plassert ombord på et fartøy.
I Bohuslän hadde trankokeriene sin glansperiode under sildeperiodene. Silden gikk fremst til sildesalteriene mens overskuddet gikk til trankokeriene. Under dårlige år fikk trankokeriene ikke tilstrekkelig med råvare. Når sildeperioden var omme, forsvant også trankokeriene.
Edet

Edet er et varemerke for toalett- og tørkepapir, og papiret produseres i Lilla Edet, nord for Göteborg i Sverige og i Drammen. Edet eies av SCA og har eksistert siden 1881. Det ble kjøpt av Mölnlycke AB i 1975 og av SCA Hygiene Products AB i 1997.
Vend dem ikke ryggen

Handling

Filmen handler om en idealistisk lærer som forsøker å undervise en bråkete gutteklasse i en belastet bydel i New York. Han forsøker å sette seg inn i elevenes situasjon for å vinne deres tillit. Han lykkes langt på vei, men noen få av de mest hardbarkede elevene setter seg kraftig til motverge. Både han og kona blir trakassert og han tvinges til å ta et oppgjør med den verste.

Anmelderne

Filmen ble godt mottatt av anmelderne, noe som gjenspeiles i at den har fått 75 % på Rotten Tomatoes. 
Den ble meget godt mottatt av Aftenpostens anmelder som omtalte både spill og regi som førsteklasses.
I 2016 ble filmen inkludert i National Film Registry.

Publikum

Vend dem ikke ryggen ble populær og innbrakte over 8 millioner dollar på verdensbasis.
William C. Cuff

William Charles Cuff (født 19. august 1869 i Liverpool, død 6. februar 1949) var en engelsk fotballtrener. Han var manager for Everton i 577 kamper mellom 1901 og 1918. Som manager vant han ligaen i sesongen 1914/15 og FA-cupen i 1906.
Prøveforelesning

Prøveforelesning er en forelesning som holdes ved et universitet eller lignende institusjon i forbindelse med forsvaret av en akademisk grad, eller i forbindelse med en ansettelsesprosess. Hensikten er å vurdere kandidatens evne til å opptre som foreleser på universitetsnivå.
Ved tildeling av doktorgraden dr. philos. må doktoranden ved norske universiteter holde to prøveforelesninger, én over et oppgitt emne og én over et selvvalgt emne. For den mindre omfattende doktorgraden ph.d., som ble innført i forbindelse med «Kvalitetsreformen», kreves bare én prøveforelesning, som gjerne er over samme tema som doktorgraden. Prøveforelesningene eller prøveforelesningen kommer i tillegg til disputasen. Frem til 2003 ble det benyttet to prøveforelesninger for alle doktorgrader i Norge, en over oppgitt og en over selvvalgt emne.
Ved tildeling av magistergraden ble det også benyttet prøveforelesning.
Endel akademiske institusjoner bruker prøveforelesning i forbindelse med ansettelse av nye professorer eller andre i (fortrinnsvis høyere) vitenskapelige stillinger, for å danne seg et bilde av kandidatenes evne til å undervise. Prøveforelesningene avholdes etter at det foreligger en innstilling fra sakkyndig utvalg, og kan tildels ha preg av en formalitet idet det er sjelden at andre enn den først innstilte tilbys stillingen.
Hyderabad (Deccan) Company

Hyderabad (Deccan) Company var et britisk selskap som drev gruvedrift i fyrstestaten Hyderabad i Deccan.
Selskapet fikk i 1886 konsesjon på gruvedrift i Hyderabad og startet å ta ut kull fra feltene ved Singareni. Virksomheten her ble i 1920 overtatt av Singareni Collieries Company. Hyderabad (Deccan) Company hadde også rett til å drive ut mineralressurser i staten. Det gjorde forsøk på å etablere gruvedrift etter diamanter ved Peritala, men fant dette ikke drivverdig.
Selskapet var på slutten av 1880-tallet gjenstand for en børsskandale i Storbritannia.
Fleksitid

Fleksitid er en arbeidstidsordning, hvor arbeidstaker gis rom til selv å bestemme daglig og ukentlig arbeidstid.
Fleksitid er på mange arbeidsplasser lagt opp slik at der er en felles kjernetid som alle forventes å være til stede, og et tidsrom utenom der en kan «flekse» ved enten å komme og gå tidlig eller komme og gå senere enn den vanlige arbeidstiden, og likevel oppfylle rammetimetallet for stillingen. 
I henhold til en gjennomsnittsberegning av arbeidstiden kan en arbeidstaker i perioder arbeide lange dager mot tilsvarende kortere arbeidstid andre dager.
Det kan også opparbeides avspaseringstid, som senere kan tas ut som enkelttimer, eller som hele fridager, etter avtale. Denne typen fleksitid kan ikke knyttes til stillinger der arbeidstaker må være på plass til bestemte tider for å oppfylle sin del av arbeidsavtalen/stillingsbeskrivelsen.

Tariffavtaler

Alle arbeidstakere, som er bundet til arbeidsmiljølovens krav til arbeidstid, har i prinsippet rett til fleksibel arbeidstid, hvis det kan gjennomføres uten vesentlig ulempe for virksomheten. Dette skal derimot hjemles skriftlig, f.eks. som vedlegg til arbeidsavtalen.
I Norge åpner både Arbeidsmiljøloven, Hovedtariffavtalen i staten og KS-området opp for fleksible arbeidstidsordninger.
Verkhnij Ufalej

Verkhnij Ufalej (russisk: Верхний Уфалей) er en by i Tsjeljabinsk oblast i Russland. Den ligger i den nordlige delen av oblasten, ved elva Ufalej (ei sideelv til Ufa), 142 km nordvest for Tsjeljabinsk. Innbyggertall: 33 700 (2005 est.), 34 360 (folketelling 2002), 40 061 (folketelling 1989).
Byen ble grunnlagt i 1761 og ble innvilget bystatus i 1940.
Saron Groruddalen

Saron Groruddalen er en kristen frikirkelig menighet på Grorud i Oslo, tilsluttet den norske pinsebevegelsen. Saron Groruddalen ble stiftet 1911.
Menigheten har 84 medlemmer, medregnet tilhørige, det vil si barn av døpte medlemmer. «SpeMilju» er menighetens ungdomsarbeid. For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Saron Groruddalen er engasjert i misjonsarbeid i Israel, Ukraina, og er utsendermenighet for misjonærene Britt og Birger Sandli. De støtter bibelskolen i Uganda og IBRA media sitt arbeide. I 2007 var menighetens misjonsregnskap på ca. 128 000,- kr.
Studentorganisasjonen i Agder

Studentorganisasjonen i Agder (STA) er en partipolitisk uavhengig interesseorganisasjonen for studenter ved Universitetet i Agder (UiA). STA representerer studentene ved UiA i politiske, økonomiske, akademiske, sosiale og velferdsmessige saker.
Gjennom STA er alle studentene ved UiA medlemmer i Norsk Studentorganisasjon (NSO)
STA organiserer over 60 ulike studentaktiviteter fordelt på de to campus (Campus Kristiansand og Campus Grimstad).
Det øverste organet i STA er Studentparlamentet (SP). SP består av 25 parlamentsmedlemmer fra alle fakultetene og avdeling for lærerutdanning.
Studentparlamentet velges hver høst av studentene gjennom urnevalg. SP vedtar blant annet organisasjonens styringsdokumenter og politikk..
Det er Studentparlamentet som er valgforsamling til universitetets råd, styrer og utvalg, samt til STA-styret.
STA-styret består av fem personer og er ansvarlig for organisasjonens daglige drift.
Leder og nestleder er tilsatt i et 100 % frikjøpt verv, fagpolitisk ansvarlig og læringsmiljøpolitisk ansvarlig i 50 % og kommunikasjonsansvarlig i 20 %. I tillegg til STA-styret er det tilsatt en organisasjonskonsulent som er fast ansatt ved UiA, med arbeidsoppgaver knyttet til Studentorganisasjonen i Agder.
Matsuichi Yamada

Karriere

Matsuichi Yamada startet sin profesjonelle karriere i Honda FC i 1983.
Han har tidligere vært trener for Shonan Bellmare og Vanraure Hachinohe.
Lego Mindstorms

Sensorer og konstruksjon

Sensorer som kan brukes er blant annet: rotasjonssensor, trykksensor, fargesensor, gyroskop, ultralydsensor mfl. Ikke alle disse sensorene følger med et standardsett, men er tilgjengelig som ekstrautstyr. De tidligere RCX-ene støttet ikke noen form for avstandsmåler. Disse sensorene kan plasseres fritt på roboten, alt etter ønske.

Programmering

Programmet som brukes til å programmere robotene med, er basert på LabView, et program i bruk av flere større bedrifter og institusjoner for programmering av roboter. Blant brukerne finner man NASA. 
Til programmering av RCX het programmet RoboLab, og hadde et enkelt brukergrensesnitt med enkle ikoner, dog veldig mange ikoner. Systemet krevde en viss innsikt for å bygge sammen et program, og ble avløst av LEGO MINDSTORMS, der grensesnittet ble pakket inn i enklere ikoner med flere funksjoner. Programvaren kan kjøres på PC/Mac og iPad (i noe begrenset utgave)

FIRST LEGO League, FLL

Hvert år arrangeres FIRST LEGO League, hvor lag blant annet konkurrerer om å utføre forskjellige oppdrag på et robotbord. Hver runde varer i to og et halvt minutt. Oppgavene kan være ting som å åpne en port, hente en gjenstand fra ett sted og legge den på et annet, og så videre. Oppdragene har hvert år et samfunnsaktuelt tema, for eksempel Body Forward, Food Factor, Trash Treck og Animal Allies.
Very Close Encounters of the 4th Kind

Handling

Tre nerdete universitetsstudenter har lyst på å ha sex med den kvinnelige astronomi-læreren (Maria Baxa) som underviser dem. De klekker derfor ut en omfattende plan der de kler seg ut som vesener fra det ytre verdensrommet i håp om å få henne til sengs. En rekke pussige situasjoner oppstår i forbindelse med deres listige plan.

Om filmen

En italiensk sex-komedie hvis tittel spiller på den kjente science fiction-filmen Nærkontakt av tredje grad (1977).
Filmen gikk ikke på norske kinoer, men ble utgitt på video av svenske Walthers Video rundt 1980-81.
Sophia Naturalization Act

Act for the Naturalization of the Most Excellent Princess Sophia, Electress and Duchess Dowager of Hanover, and the Issue of her Body var en lov vedtatt av Englands parlament i 1705.
Gjennom Act of Settlement var det i 1701 bestemt at kurfyrstinne Sophia av Hannover og hennes etterkommere hadde arverett til den britiske tronen.
Sophia, som var tysk, ble imidlertid ikke ansett som engelsk, og loven naturaliserte henne og «the issue of her body» som engelske undersåtter. Naturalisering ble likevel begrenset til de av protestantisk tro.
En hvilken som helst etterkommer av Sophia kunne gjøre krav på å være «issue of her body» og kreve å bli naturalisert, altså få engelsk (senere britisk) statsborgerskap. Loven ble brukt etter annen verdenskrig da den tyske statsborgeren prins Ernst August IV av Hannover klarte å oppnå britisk statsborgerskap etter en omfattende rettssak. Prinsen var overhode for huset Hannover, eldste etterkommer etter kong Georg III av Storbritannia og gjorde dessuten gjorde krav på tittelen prins av Storbritannia som han hadde fått tildelt av kong Georg V av Storbritannia kort etter sin fødsel i 1914. I henhold til Titles Deprivation Act 1917 hadde han også rett til å få gjenopprettet den britiske tittelen hertug av Cumberland og Teviotdale og dermed få sete i Overhuset hvis han gav avkall på sine tyske titler, noe han likevel ikke gjorde.
Sophia Naturalization Act ble opphevet gjennom British Nationality Act 1948.
Smutthavet

Smutthavet (også kalt Bananhullet, begge navnene er inspirert av Smutthullet i Barentshavet) er en betegnelse på et 321 700 km² stort havområde omkranset av Norges, Islands, Færøyenes og Grønlands økonomiske soner, fiskerisonen ved Jan Mayen og fiskevernsonen ved Svalbard. Området er internasjonalt farvann.
I 2006 utformet Norge et jurisdiksjonskrav overfor Den internasjonale havrettskommisjonen. Kravet ble kommentert av Island, Danmark, Russland og Spania. Kommisjonens anbefaling, datert 27. mars 2009, bekreftet Norges krav på deler av Smutthavet.
Svein Tang Wa

Karriere

Hans første album Toffa ble gitt ut i 1980 med tekster om en oppdiktet Stavangergutt med samme navn. Gunnar Roalkvam stod bak de fleste tekstene mens Tang Wa skrev musikken. Tang Wa spilte albumet inn og ga ut albumet på nytt i 2008 etter at de originale innspillingene var borte. I 1986 kom Tang Was revy. I 1998 kom albumet Hørr gjøken ut. Albumet består av Tang-Was egne sanger. Backingbandet på albumet er satt sammen av en rekke etablerte Stavangerartister og besto av Reidar Larsen (piano), Arne Skage jr. (gitarer), Johan Egdetveit (trekkspill), Tor Mathisrud (bass) og Stene Osmundsen (trommer). Albumet ble kåret til årets beste norske album av NRK P1 i 1998.
I 1999 satte han opp sitt eget barneteater Ein barnetime, noe som også resulterte i et album. På kanten fra 2005 bestod av sanger skrevet av Ragnar Bjerkreim til tekst av Gunnar Roalkvam. I 2007 ga han ut Rødast hjerta som er en oppfølger til Hørr gjøken og med flere av musikerne fra Hørr gjøken.  
Tang-Wa ble tildelt Stavanger kommunes kulturpris i 2005 og Stavanger Aftenblads kulturpris i 2009.
Slepering

En slepering er en roterende elektronisk kobling. Den brukes for å overføre elektrisitet, enten for drift eller signaler, til eller fra en roterende del. Den er bygget opp av en eller flere ledende ringer på én del, og kontakter eller børster i kontakt med ringen på den annen del.
Sleperinger brukes for eksempel i roterende radarer og kanontårn. Sleperinger av en viss kapasitet er i Norge underlagt eksportkontroll.
Malin Birgerson

Biografi

Birgerson ble utdannet ved Teaterhögskolan i Malmö 1992–1995. Etter studiene ble hun engasjert ved Borås Stadsteater og har også vært engasjert ved Boulevardteatern, Nya Skånska Teatern i Landskrona og fra 1997 ved Stockholms stadsteater og Klara Soppteater. Hun er mest kjent som Alice Levander i filmene om Martin Beck. Malin Birgerson er gift med Sven Irving, fortellerstemme i svensk TV4.